Lav et referat af nedenstående tekst:

Tekst:
Nordjyske landmænd mangler at indberette deres medarbejderes arbejdsskader, og det kan have store økonomiske konsekvenser for dem, det går ud over, skriver DR Nordjylland. Det fortæller Shapol Nejad fra Advokatfirmaet Kühnel Kringelbach i Aalborg. - Det er enormt vigtigt, at man får anmeldt arbejdsskader, siger hun. I forbindelse med sit arbejde har Shapol Nejad kontakt med flere nordjyske landmænd og organisationer, og det fik hende til at grave i tal fra Arbejdstilsynet og Arbejdsskadestyrelsen. Antallet af indberettede ulykker stemmer ikke overens med de tal, som bliver indberettet der, hvor man sikrer erstatning, fortæller hun. Faktisk er Nordjylland den region, der anmelder færrest arbejdsskader. Det kan have store konsekvenser, hvis man ikke overholder forældelsesfristen. - Så kan man glip af mange hundredetusinde kroner eller måske millionerstatninger, fortæller Shapol Nejad. Ifølge hende er årsagen først og fremmest manglende information. I LandboNord arbejder Anders Andersen med arbejdspladsvurderinger og med at rådgive ved arbejdsskader i landbruget. Han er enig med Shapol Nejad. - Jeg mener ikke, at landmændene prøver at omgås reglerne. De gør det, de ved, at man skal gøre, hvis der er sket en skade, siger Anders Andersen. Han mener, at en informationskampagne kan være en hjælp. Men indtil da vil han råde landmændene til altid at indberette skader i tvivlstilfælde. - Det er en forudsætning for, at medarbejdere kan få en erstatning, hvis der opstår varige men, siger Anders Andersen. /ritzau/

Referat:
Det kan betyde mistede millionerstatninger, når nordjyske landmænd ikke får anmeldt deres medarbejderes arbejdsskader.